

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpils

2020.gada 13.augustā **Nr.341**

(prot. Nr.32, 16.§)

**Par Daugavpils pilsētas attīstības programmas 2021.-2027. gadam**

**izstrādes uzsākšanu**

Pamatojoties uz likuma “Par pašvaldībām” 14.panta otrās daļas 1.punktu, Teritorijas attīstības plānošanas likuma 22.pantu, Attīstības plānošanas sistēmas likuma 8.pantu, Ministru kabineta 14.10.2014. noteikumu Nr.628 “Noteikumi par pašvaldību teritorijas attīstības plānošanas dokumentiem” 21. un 22.punktu, Daugavpils pilsētas domes Attīstības komitejas 2020.gada 6.augusta atzinumu, atklāti balsojot: PAR – 13 (A.Broks, J.Dukšinskis, R.Eigims, A.Elksniņš, A.Gržibovskis, R.Joksts, I.Kokina, V.Kononovs, N.Kožanova, J.Lāčplēsis, I.Prelatovs, H.Soldatjonoka, A.Zdanovskis), PRET – nav, ATTURAS – nav, **Daugavpils pilsētas dome nolemj**:

1. Uzsākt Daugavpils pilsētas attīstības programmas 2021.-2027. gadam (turpmāk – Attīstības programmas) izstrādi.
2. Apstiprināt darba uzdevumu Attīstības programmas izstrādei.
3. Apstiprināt par Attīstības programmas izstrādes vadītāju Daugavpils pilsētas domes izpilddirektori Sabīni Šņepsti.
4. Daugavpils pilsētas domes Attīstības departamentam lēmumu par Attīstības programmas izstrādes uzsākšanu piecu darbdienu laikā pēc tā spēkā stāšanās ievietot Teritorijas attīstības plānošanas informācijas sistēmā un pašvaldības mājas lapā www.daugavpils.lv.
5. Daugavpils pilsētas domes Attīstības departamentam lēmumu par Attīstības programmas izstrādes uzsākšanu nosūtīt Latgales plānošanas reģionam un Vides aizsardzības un reģionālās attīstības ministrijai.
6. Par lēmuma izpildi atbildīga Daugavpils pilsētas domes izpilddirektore.

Pielikumā: Darba uzdevums attīstības programmas izstrādei.

Domes priekšsēdētājs *(personiskais paraksts)* I.Prelatovs

Pielikums

Daugavpils pilsētas domes

2020. gada 13.augusta

lēmumam Nr.341

**Tehniskā specifikācija (DARBA UZDEVUMS)**

Daugavpils pilsētas attīstības programmas 2021.-2027.gadam izstrādei

1. **Attīstības programmas izstrādes mērķis** – izstrādāt Daugavpils pilsētas attīstības programmu 2021.-2027.gadam (turpmāk – Attīstības programma), kurā, pamatojoties uz pilsētas ilgtspējīgas attīstības stratēģijā izvirzītajiem stratēģiskajiem uzstādījumiem, tiek izvirzītas pašvaldības vidēja termiņa prioritātes un apzināti nepieciešamie ieguldījumi prioritāri risināmo vajadzību apmierināšanai un iedzīvotāju dzīves kvalitātes veicināšanai.
2. Attīstības programmas izstrādes pamatojums:

2.1. Likuma „Par pašvaldībām” 14.panta otrās daļas 1.punkts;

2.2. Attīstības plānošanas sistēmas likuma 6.panta ceturtā daļa;

2.3. Teritorijas attīstības plānošanas likuma 5.panta pirmās daļas 3.punkts;

2.4. Ministru kabineta 2014.gada 14.oktobra noteikumi Nr.628 „Noteikumi par pašvaldību teritorijas attīstības plānošanas dokumentiem”;

2.5. Ministru kabineta 25.08.2009. noteikumi Nr. 970 „Sabiedrības līdzdalības kārtība attīstības plānošanas procesā”;

1. Attīstības programmas izstrādi veikt saskaņā ar spēkā esošo Latvijas Republikas normatīvo aktu prasībām un Vides aizsardzības un reģionālās attīstības ministrijas izstrādātajiem „Metodiskiem ieteikumiem attīstības programmu izstrādei reģionālā un vietējā līmenī", kā arī atbilstoši spēkā esošajiem Teritorijas plānošanas likuma grozījumiem un izstrādē esošajam Administratīvo teritoriju un apdzīvoto vietu likumam, kas nosaka jaunu valsts administratīvās teritorijas iedalījumu. Attīstības programmai, tās gala redakcijas iesniegšanas brīdī, jāatbilst spēkā esošajiem, apstiprinātajiem attīstības plānošanas normatīvajiem aktiem. Ņemt vērā nepieciešamību nodrošināt kopīgu plānošanu ar apkārtējo Daugavpils novada pašvaldību.
2. Par Attīstības programmas izstrādi atbild Attīstības programmas izstrādes vadītājs – Daugavpils pilsētas domes izpilddirektors.
3. **Attīstības programmas izstrādes uzdevumi**:
   1. Īstenot Attīstības programmas izstrādes sākumposma aktivitātes, t.sk., organizēt iedzīvotāju aptauju, apkopot tās rezultātus, veikt esošās situācijas izpēti un analīzi, organizēt un vadīt tematiskos darba grupu seminārus, veicināt regulāru diskusiju norisi ar nozīmīgākajiem partneriem un institūcijām.
   2. Ņemt vērā un izvērtēt ar attīstības programmu saistītu augstāku nacionālā līmeņa un līdzīga līmeņa dokumentu analīzi, Latgales plānošanas reģiona spēkā esošos teritorijas attīstības plānošanas dokumentus, Daugavpils pilsētas teritorijas plānojumu un to vietējo pašvaldību spēkā esošus teritorijas attīstības plānošanas dokumentus, ar kurām robežojas Daugavpils pilsētas pašvaldība;
   3. Apzināt un ņemt vērā iepriekš izstrādātos Daugavpils pilsētas plānošanas dokumentus, pilsētas ilgtspējīgas attīstības stratēģijā izvirzītos stratēģiskos uzstādījumus, kā arī jau uzsāktos un ieplānotos infrastruktūras projektus;
   4. Īstenot Attīstības programmas izstrādi: organizēt Attīstības programmas izstrādes vadības un darba grupas darbu, izstrādāt sadaļas: “Pašreizējās situācijas raksturojums un analīze” (situācijas apzināšana), sadarbībā ar pilsētas domi izstrādāt Attīstības programmas stratēģisko daļu, rīcības plānu un investīciju plānu, ieviešanas uzraudzības plānu, pārskatu par sabiedrības līdzdalības pasākumiem. Īstenot Attīstības programmas projekta sabiedriskās apspriedes vadīšanu un rezultātu apkopošanu, kā arī apkopot Attīstības programmas gala redakciju.
   5. Izstrādāt stratēģiskā ietekmes uz vidi novērtējumu, ja saskaņā ar Valsts vides dienesta reģionālās pārvaldes lēmumu tas ir nepieciešams.
4. **Attīstības programmas izstrādes process un termiņi**:

|  |  |  |
| --- | --- | --- |
| **Nr.p.k.** | **Pasākums** | **Termiņš** |
| 1. **Sagatavošanās Attīstības programmas izstrādei** | | |
| 1.1. | Attīstības programmas izstrādes darba plāna un sabiedrības līdzdalības plāna izstrāde, interešu grupu un viedokļu līderu identificēšana (sadarbībā ar Daugavpils pilsētas domi) |  |
| 1.2. | Esošās situācijas izpēte un analīze pašvaldībā, veicot iedzīvotāju anketēšanu par viņu redzējumu aktuālākajās realizējamajās problēmās pašvaldībā un turpmākās attīstības iespējām (sadarbībā ar Daugavpils pilsētas domi) | |
| 1.2.1. | Aptauju plāna un anketu struktūras izstrāde interešu grupām |  |
| 1.2.2. | Aptauju veikšana un to rezultātu statistiskā apstrāde un analīze |  |
| 1.3. | Tematisko semināru organizēšana un vadīšana.  Tematisko semināru darba grupas jāizveido šādās jomās:   * ***Izglītība un zinātne*** * ***Ekonomika un uzņēmējdarbības vide*** * ***Sociālā drošība un veselības aizsardzība*** * ***Transporta infrastruktūra un mobilitāte (sabiedriskais transports, mikromobilitātes attīstība)*** * ***Publiskā ārtelpa (t.sk. komunālie pakalpojumi, vide, pielāgošanās klimata pārmaiņām)*** * ***Energoefektivitāte*** * ***Kultūrvide un sports*** * ***Tūrisms un mārketings (t.sk. pārrobežu sadarbība)***   Tematisko darba grupu semināros jāiesaista dažādu nozaru speciālisti, pašvaldības iestāžu un citu institūciju darbinieki, nozīmīgākie partneri, reģiona un kaimiņu pašvaldību attīstības/teritorijas plānošanas speciālisti, kā arī dažādu interešu grupu pārstāvji, lai kvalitatīvi, objektīvi un vispusīgi novērtētu esošo situāciju iepriekš minētājās jomās, noteikt prioritātes un iespējamo rīcību. Semināru rezultāti ir jāietver SVID analīzes dokumentācijas komplektā un jāizmanto turpmākā attīstības programmas izstrādē. Ieteicamais darba grupu lielums 5-15 cilvēki.  Pretendentam jāorganizē 1 seminārs katras jomas darba grupai. Kopā jāorganizē 8 darba grupu semināri. |  |
| **Iesniedzamais materiāls:** apkopoti, apstrādāti un interpretēti veikto aptauju rezultāti; apkopoti un apstrādāti 8 semināru laikā iegūtie dati un rezultāti pa iepriekš minētājām jomām (skat.1.3. punktu) (pieņemšanas–nodošanas akts) | 2020.gada  oktobris |
| 1. **Attīstības programmas 1.redakcijas izstrāde** | | |
| 2.1. | **1.posms – pašreizējās situācijas raksturojums un analīze (situācijas apzināšana)**  Pašreizējās situācijas raksturojums un analīze tiek veidota kā sadaļa, kurā iekļauta informācijas analīze par šādām jomām: *iedzīvotāji, izglītība un zinātne, ekonomika, uzņēmējdarbības vide, finanšu resursi un investīcijas, publiskā ārtelpa (vide un klimata pārmaiņu ietekme), enerģētika un energoefektivitāte, transporta infrastruktūra (t.sk. pašreizējās situācijas novērtēšanai šajā jomā, nepieciešams veikt satiksmes intensitātes izpēti jauno transporta mezglu izbūvei un veikt iegūto rezultātu analīzi), ilgtspējīga mobilitāte, pilsētvides infrastruktūra, sociālā drošība un veselības aizsardzība, kultūrvide un sports, sabiedrības integrācija, tūrisms un mārketings, sadarbība ar apkārtējām teritorijām, pārrobežu sadarbība.* Pašreizējās situācijas analīzē veic ne tikai katras jomas aktuālo problēmu apzināšanu, bet arī izvērtē un identificē analizējamo jomu attīstības iespējas un perspektīvas. Izmantojot aptauju un semināru rezultātus, ka arī citu papildinformāciju sadaļā jāiekļauj SVID analīze katrai jomai un Daugavpils pilsētai kopumā. Atsevišķās apakšsadaļās jādefinē pilsētas izaugsmes resursi, jāraksturo pilsētas funkcionālās saites dažādos telpiskās attīstības līmeņos.  Šīs sadaļas izstrādes gaitā pretendents (eksperts) veic nepieciešamo neapkopoto datu un informācijas pieprasījumu no pašvaldības, plānošanas reģiona, valsts iestādēm, nodrošina datu un informācijas apkopošanu un analīzi. |  |
| **Iesniedzamais materiāls:** apkopots un iesniegts pašreizējās situācijas raksturojums un analīze (pieņemšanas–nodošanas akts) | 2020.gada decembris |
| 2.2. | **2.posms – stratēģiskās daļas izstrāde**  Šajā posmā pretendents (eksperts) ņemot vērā pašreizējās situācijas analīzes rezultātus, SVID, ka arī iepriekš definētās pašvaldības ilgtermiņa prioritātes, konsultē pašvaldību vidēja termiņa prioritāšu, rīcības virzienu un uzdevumu noteikšanā. Stratēģiskā daļā iekļauj informāciju parpašvaldības specializāciju, kuru nosaka, balstoties uz pašreizējās situācijas un SVID analīzi, kā arī izvērtējot Latgales plānošanas reģiona ekonomikas profilu. |  |
| 2.3. | **3.posms – attīstības programmas rīcības plāna un investīciju plāna izstrāde**  Rīcības plānā iekļauj konkrētu rīcību noteikšanu, nosakot izpildītājus un finanšu resursus kontekstā ar ikgadējo pašvaldības budžetu, tajā skaitā izstrādājot investīciju plānu vismaz 3 gadiem (sadarbībā ar pilsētas domi) |  |
| 2.4. | **4.posms – attīstības programmas īstenošanas uzraudzības kārtības izstrāde**  Izstrādā ietvaru, kas nodrošina iespēju izvērtēt pašvaldības attīstību un definē uzraudzības rādītājus, to bāzes vērtības, kas ļaus novērtēt attīstības programmas īstenošanas gaitā sasniegto atbilstoši noteiktajiem uzraudzības rādītājiem |  |
| 2.5. | **5.posms - ilgtspējīgas enerģijas rīcības plāna izstrāde un integrēšana attīstības programmā**  Rīcības plānā iekļauj pilsētas esošās situācijas novērtējumu enerģētikas jomā, apraksta enerģijas ražošanas sektoru pilsētā, ietver enerģijas gala patēriņus, izvirza vīziju un stratēģiskos mērķus, kā arī iekļauj konkrētu pasākumu un rīcību noteikšanu. |  |
| 2.6. | Attīstības programmas 1.redakcijas projekta izstrāde un noformēšana, apkopojot iepriekš iegūtu informāciju un veikto analīzi. |  |
| 2.7. | Attīstības programmas 1.redakcijas projekta izskatīšana vadības darba grupā, to precizējot un novēršot potenciālās pretrunas (sadarbībā ar pilsētas domi). |  |
| 2.8. | Konsultāciju veikšana ar atbildīgajām iestādēm par stratēģiskā ietekmes uz vidi novērtējuma nepieciešamību. Pēc konsultāciju veikšanas iesnieguma izstrāde un iesniegšana Vides pārraudzības valsts birojam stratēģiskās ietekmes uz vidi novērtējuma nepieciešamības izvērtēšanai. Vides pārskata 1.redakcijas izstrāde (ja nepieciešams). |  |
| **Iesniedzamais materiāls:** izstrādāts un noformēts attīstības programmas 1.redakcijas projekts (pieņemšanas–nodošanas akts) | 2021.gada aprīlis |
| 1. **Publiskā apspriešana** | | |
| 3.1. | Attīstības programmas projekta sabiedriskās apspriedes vadīšana saskaņā ar 2009.gada 25.augusta MK noteikumiem Nr.970 „Sabiedrības līdzdalības kārtība attīstības plānošanas procesā” |  |
| 3.2. | Attīstības programmas 1.redakcijas nodošana publiskajai apspriešanai un saskaņošana ar Latgales plānošanas reģionu. |  |
| 3.3. | Vides pārskata 1.redakcijas nodošana publiskajai apspriešanai, saskaņošana ar institūcijām, atbilstoši Vides pārraudzības valsts biroja norādījumiem. |  |
| 3.4. | Attīstības programmas un vides pārskata projekta publiskās apspriešanas rezultātu un atzinumos norādīto ieildumu un priekšlikumu apkopošana, rezultātu izvērtēšana vadības grupā, vienojoties par nepieciešamajiem papildinājumiem. |  |
| **Iesniedzamais materiāls:** publiskās apspriešanas kopsavilkums, kurā norādīts dalībnieku saraksts, iesniegto iebildumu un priekšlikumu būtība, informācija, vai tie ir ņemti vērā, un pamatojums, ja iebildumi/priekšlikumi nav ņemti vērā (pieņemšanas–nodošanas akts) |  |
| 1. **Gala redakcija** | | |
| 4.1. | Attīstības programmas galīgās redakcijas izstrāde, ņemot vērā sniegtos atzinumus, kā arī publiskās apspriešanas rezultātus (Ja, izvērtējot iebildumus un priekšlikumus, tiks veiktas būtiskas izmaiņas attīstības programmas projektā, jānodrošina atkārtotu publisko apspriešanu) | 2021.gada  jūlijs |
| 4.2. | Attīstības programmas galīgās redakcijas saskaņošana ar Daugavpils pilsētas domi, Latgales plānošanas reģionu un Vides aizsardzības un reģionālās attīstības ministriju, galīgās redakcijas apstiprināšana un publicēšana. | 2021.gada  augusts - oktobris |
| **Iesniedzamais materiāls:** izstrādāta, noformēta, saskaņota un apstiprināta attīstības programmas gala redakcija (pieņemšanas–nodošanas akts) | 2021.gada  novembris |

Domes priekšsēdētājs *(personiskais paraksts)* I.Prelatovs